  Виталий Пронин Сяськаосын, шаръёсын, флагъёсын Ижысь ульчаосы потӥзы 35 сюрслэсь ятыр адямиос. Ужрадэ пыриськизы Удмуртиысь уноез предприятиос, заводъёс, ветеранъёс, студентъёс.  Тулысэз, ужез данъязы «Удмурт дунне» газетын ужасьёс но. Иворчиос ӟеч сямъя ульча кузя вамыштӥзы ужез данъясь гожтэмъёсын. Ижын улӥсьёсты газетчиос тодматӥзы «Адямиез уж чебер каре», «Ужлы сӥ-бур», «Ужамъя ужам потэ» визькылъёсын.Демонстрациез валтӥзы элькун кивалтӥсьёс. Удмуртилэн Тӧроезлэсь ужзэ быдэсъясь Александр Бречалов вамышъяз «Купол»  электромонтажной заводысь ужасьёсын ӵош.Ужрадэз сӥё-дано усьтӥз но люкаськемъёсты ужась калыклэн праздникеныз ӟечкылаз Удмуртиысь Профсоюзъёслэн федерацизылэн кивалтӥсез Сергей Шерстобит.- Экономикаын туннэ секыт югдур ке но, уноез предприятиосмы ӟеч ужало, калыкмылы ужан инты сёто. Кивалтӥсьёсмы, бизнесэн, калыкен валче ужазы, ӟеч кусып возизы ке, экономикамы азинлыко луоз,  калыклэн улон-вылонэз умойлы воштӥськоз, - пусйиз со.Туннэ бадӟым праздник шумпотон вайиз ваньмызлы Россиын улӥсьёслы. Угось туннэысен пичиятэм уждунлэн быдӟалаез йылӥз, Удмурттиын со луиз 12 сюрс 837 манет мында.Демонстрация 2 час пала кыстӥськиз. Со бере ортчиз 50-тӥез великен ворттылонъя ӵошатскон. Вормон скверын ульча баскетболъя турнир мынӥз. Удмуртись улӥсьёсты шулдыртӥзы  элькунысьтымы театральной коллективъёс. Нош ӝыт, праздникез йылпумъяса, «Виниловая маёвка» крезьгуро ужрад вал.Ангелина Снигирёва Туспуктӥз Елена Сараматова   